16 जुलाई को जब ये किसान प्रधानमंत्री से मिलने गए तो गिरफ्तार कर लिये गए. 17 जुलाई को नरमुंड लेकर बैठ गए. किसानों का कहना है कि ये खोपड़ी उन किसानों की है जिन्होंने खुदकुशी की है. मार्च महीने में भी किसानों ने तरह तरह से प्रदर्शन किया ताकि दिल्ली में असर पैदा हो जाए. मगर दिल्ली को न तो नरमुंड से फर्क पड़ता है न नरकंकाल से. दिल्ली की अंतरात्मा पर दिल्ली बैठ गई है. यहां के दरबार में नेता भाषण देकर भी प्यारा लगता है. झूठे आंसू रोता है जिस पर ताली बजती है मगर किसानों की आत्महत्या आज तक रुकी नहीं. जारी है. जय जवान जय किसान का नारा कभी जगाने के लिए था, आज इस नारे का इस्तमाल किसानों को ठगने के लिए किया जाता है. जब भी नेता को धोखा देना होता है वो किसानों को अन्नदाता कहता है, देवता कहता है, भगवान कहता है सब कहता है मगर उसकी समस्या को कभी दूर नहीं करता है.